Toppmøtet mellom Nord-Korea og USA i 2018

Toppmøtet mellom Nord-Korea og USA i 2018 var det første toppmøtet mellom en sittende amerikansk president og en leder av Nord-Korea, og fant sted 12. juni 2018 på Capella Hotel i Singapore. Toppmøtet ble bekreftet 8. mars av pressesekretæren ved Det hvite hus, Sarah Huckabee Sanders.

Møteplass 
I slutten av mars, og/eller i begynnelsen av april, hadde daværende CIA-direktør Mike Pompeo (senere utenriksminister) i all hemmelighet truffet Kim i den nordkoreanske hovedstaten Pyongyang for å legge grunnlaget for toppmøtet, inkludert en diskusjon om hvor toppmøtet skulle holdes. Nyhetskanalen CNN rapporterte 9. mai at Singapore ville bli vertsland for møtet. Trump bekreftet dette dagen etter, og meddelte at toppmøtet var satt til 12. juni.

Møtet 
Trump og Kim møttes på tomannshånd, med bare tolker ved sin side, kl. 9 lokal tid. Møtet varte i ca. 45 minutter, og begge statslederne møtte pressen da dette møtet var over. Trump uttalte at møtet hadde vært «veldig bra».

Resultat 
Avtalen som ble undertegnet under toppmøtet forplikter at Nord-Korea foretar en full atomnedrustning, og at USA gir Nord-Korea sikkerhetsgarantier. Flere medier omtalte de viktigste punktene;

 Landene forplikter seg til å etablere nye relasjoner, i samsvar med de to landenes ønsker om fred og velstand.
 Landene vil sammen bygge et varig og stabilt fredsregime på Koreahalvøya.
 Nord-Korea forpliktes å jobbe mot fullstendig nedrustning av atomvåpen, jfr. Panmunjom-erklæringen fra 27. april 2018.
 Landene forplikter seg til å lete etter levninger fra krigsfanger og drepte etter Koreakrigen, inkludert hjemsendelse av de som allerede er identifisert.

Kostnad 
Ifølge Singapores statsminister Lee Hsien Loong kostet toppmøtet 15 millioner USD, tilsvarende ca. 120 millioner NOK på det tidspunktet, hvorav halvparten var oppgitt å være utgifter forbundet med sikkerheten.

Referanser 

Donald Trumps regjering
2018 i Nord-Korea
2018 i USA
2018 i Singapore
Internasjonale relasjoner i 2018
USAs utenrikspolitikk
Nordkoreansk utenrikspolitikk